Tweejarige verdrink byna in Durbanŉ Tweejarige seuntjie het ŉ noue ontkoming gehad nadat hy Maandagmiddag in ŉ swembad by Durban se strand geval het. Volgens Chris Botha, ŉ woordvoerder van Netcare 911, is dit nog nie bekend hoe die kind in die water beland het nie. “Omstanders het die seun in die water sien dryf en hom uit die water gehaal. Toe paramedici by die toneel opgedaag het, was die seuntjie in sy ma se sorg,” het Botha gesê. Die seun is op die toneel gestabiliseer. Hy is in ŉ stabiele toestand saam met sy ma na ŉ hospitaal in Durban geneem vir verdere waarneming.